Document ID: /roh_data/filtered/fineweb-2-filterrobots_roh.jsonl.gz/68889

Closchi«All’entschatta vev’ ei negin tgaun», ha Hans Moser raquintau inagada en in artechel cumparius ella gasetta. Il caricaturist ha creau la figura dil Closchi igl onn 1983 per la gasetta regiunala «Arena Alva». «Cura che Closchi ha survegniu in tgaun, ei sia veta semidada, el ha survegniu in amitg».
Sco sia figura Closchi spassegiava era Moser savens cun siu tgaun tras Laax e la regiun maneivla e commentava tut quei che deva en egl. Mintgaton raquenta Closchi enzatgei sur da sesez, fa patratgs davart igl ambient, il turissem ed ils carstgauns dalla regiun. Siu tgaun ei adina in accumpignader fidau.
Moser ha remarcau biaras parallelas denter el e sia figura dil Closchi: «Era jeu sun in individualist e sai star fetg bein mo cun mei. Era jeu hai bugen la natira e beibel bugen ina gervosa». Duront biars onns ei Hans Moser era s’engaschaus a Laax per la protecziun dils amfibis, e quei ei lu era stau il motiv ch’el ha survegniu il surnum «Frosch Moser».
Closchi